DILONGI YA 10
Lusambu ya Dibuta Kele Nki?
Banda ntangu ya ntama, Yehowa ke zolaka nde mabuta yonso kulutisa ntangu kumosi, sambu na kukumisa ngolo kimpeve na bo mpi bangwisana na bo. (Kulonga 6:6, 7) Yo yina Bambangi ya Yehowa ke ponaka ntangu mosi konso mposo sambu dibuta kusambila kumosi, disongidila kusolula, na kisika mosi ya mbote, mambu ya kimpeve yina ke tadila bampusa na bo. Ata nge ke zingaka nge mosi, yo lenda vanda dibaku ya mbote ya kulutisa ntangu ti Nzambi, ziku ntangu nge ke longuka disolo mosi ya Biblia yina nge ponaka.
Yo kele ntangu ya kukwenda pene-pene na Yehowa. “Beno kwenda pene-pene na Nzambi, ebuna yandi ta kwisa pene-pene na beno.” (Yakobo 4:8) Beto ke zabaka Yehowa mbote-mbote ntangu beto ke longukaka mambu ya me tala kimuntu na yandi mpi bisalu na yandi na Ndinga na yandi ya kusonika. Mutindu mosi ya pete ya kuyantika lusambu na beno ya dibuta kele ya kulutisa mwa ntangu na kutanga Biblia kumosi na ndinga ya ngolo; ziku na kulanda manaka ya Lukutakanu ya Luzingu mpi Kisalu konso mposo. Beno lenda kabula baverse ya kutanga na konso muntu ya dibuta, mpi na nima beno yonso lenda tubila mambu yina bo me longuka na Masonuku.
Yo kele ntangu ya kukumisa bangwisana ya bantu ya dibuta ngolo. Babakala ti bankento, yika mpi bibuti ti bana, ke kumisaka bangwisana na bo ngolo ntangu bo ke longukaka Biblia na dibuta. Yo fwete vanda ntangu ya kiese mpi ya ngemba, yina bantu yonso ke vingila ti kiese. Bibuti lenda pona masolo ya me fwana na kutadila mvula ya bana, ziku bo lenda sadila masolo ya Nzozulu ya Nkengi mpi Réveillez-vous ! to masolo ya kele na site na beto jw.org. Beno lenda tubila diambu mosi yina bana na beno kutanaka ti yo na nzo-nkanda mpi mutindu ya kununga yo. Sambu na nki ve kutala manaka mosi ya bo songaka na JW Télé diffusion (tv.jw.org) mpi kutubila yo kumosi na nima? Beno lenda longuka na kiese bankunga yina beno ta yimba na balukutakanu mpi kudia mwa kima na nima ya lusambu ya dibuta.
Ntangu yai ya sipesiali ya beno ke lutisa konso mposo sambu na kusambila Yehowa kumosi ta sadisa bantu yonso ya dibuta na kuzola na kulonguka Ndinga ya Nzambi, ebuna Nzambi ta sakumuna mingi bikesa na beno.—Nkunga 1:1-3.
Sambu na nki beto ke bumbaka ntangu sambu na lusambu ya dibuta?
Inki bibuti lenda sala sambu dibaku yai kuvanda ntangu ya kiese sambu na bantu yonso ya dibuta?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn